เสี่ยงโชครวยทางลัด
โดย...ชัตน์วรี
8 เม.ย. 2558

โดย...ชัตน์วรี
อยากรวย อยากรวย อยากรวยเร็วๆ ทำทุกวิถีทาง ทั้งลุ้นรางวัลส่ง sms เลขใต้ฝาชาเขียว ไปลุ้นรางวัลรถเบนซ์ ทองคำแท่ง จะเล่นหุ้นเก็งกำไรก็ไม่มีความรู้เท่าไร อยากถูกลอตเตอรี่รางวัลที่ 1 ก็ยากแสนยาก  
สำหรับคนที่รักการเสี่ยงโชคเป็นชีวิตจิตใจ แต่ก็กังวลไม่อยากให้เงินที่ลงทุนเสียไป ก็มีทางเลือกในการเสี่ยงโชคอีก แบบหนึ่งแทนการซื้อลอตเตอรี่ก็จะเป็นสลากออมสิน และสลาก ธ.ก.ส. ซึ่งแต่ละชนิดก็มีเงื่อนไขการซื้อขายแตกต่างกันไป คำถามคือ อย่างไหนจะคุ้มมากกว่ากัน
เริ่มแรกถ้าต้องการให้ถูกรางวัลทุกงวดจะต้องมีเงินลงทุน 5 แสนบาท 
สลากออมสินพิเศษ 3 ปี หน่วยละ 50 บาท ได้ 1 หมื่นหน่วย ดอกเบี้ย 2.25 บาท/หน่วย หากถูกเลขท้าย 4 ตัว รางวัลละ 150 บาท งวดละ 2 รางวัล มูลค่า 300 บาท/งวด แน่นอน ครบ 3 ปี จะได้เงินเพิ่มมา 10,000x2.25+รางวัล 300x36 = 33,300 บาท คิดเป็นผลตอบแทน 2.22% ต่อปี
สลาก ธ.ก.ส. หน่วยละ 100 บาท เงิน 5 แสนบาท ซื้อ ธ.ก.ส.ได้ 5,000 หน่วย จะได้รับดอกเบี้ย 2.5 บาท/หน่วย หากถูกเลขท้าย 3 ตัว รางวัลละ 50 บาท งวดละ 10 รางวัล มูลค่า 500 บาท/งวด แน่นอน ครบ 3 ปี จะได้เงินเพิ่มมา 5,000x2.5+รางวัล 500x36 = 30,500 บาท คิดเป็นผลตอบแทน 2.03% ต่อปี
สรุปคร่าวๆ ว่า ถ้ามีเงินลงทุน 5 แสนบาท ลงทุนซื้อสลากออมสินได้ผลตอบแทนที่ดีกว่า แถมยังได้ลุ้นเงินรางวัลใหญ่อีก แต่ซื้อลอตเตอรี่มีโอกาสที่สูญเงิน ถ้าไม่ถูกรางวัลอะไรเลย
โอกาสที่จะถูกรางวัลที่ 1 มี 1 ในล้าน หรือคิดเป็น 0.0001%
รางวัลที่ 2 มีหนึ่งรางวัล โอกาสถูก 5 ในล้าน! หรือ 0.0005%
รางวัลที่ 3 มีหนึ่งรางวัล โอกาสถูก 10 ในล้าน! หรือ 0.0010% 
รางวัลที่ 4 มีหนึ่งรางวัล โอกาสถูก 50 ในล้าน! หรือ 0.0050%
รางวัลที่ 5 มีหนึ่งรางวัล โอกาสถูก 100 ในล้าน! หรือ 0.0100%
รางวัลข้างเคียง โอกาสถูก 2 ในล้าน! หรือ 0.0002%
รางวัลเลขท้าย 3 ตัว โอกาสถูก 4,000 ในล้าน!!! หรือ 0.4000% ส่วนรางวัลเลขท้าย 2 ตัว โอกาสถูก 10,000 ในล้าน!!! หรือ 1.0000%
แต่ถ้าเทียบกับโอกาสได้รถเบนซ์จากการดื่มชาเขียว คิดเป็น 1 ใน 3.83 ล้าน
ชอบเสี่ยงน้อยเสี่ยงมาก หรืออยากรวยแบบเงียบๆ หรืออยากรวยแบบฟ้าผ่า ก็เลือกลุ้นกันเอง